Сюзан Чарны

**Сюзан Чарны** (), народжаная 8 сакавіка 1944) — амэрыканская танцорка, кінаакторка, скульптарка.

## Жыцьцяпіс
Вырасла ў нью-ёрскім раёне Бруклін. Мае габрэйскае паходжаньне. У маладым узросьце зацікавілася танцам. Навучалася сучаснаму танцу на аддзяленьні танца Школы выканаўчых мастацтваў (Performing Arts High School, New York) на Мангэтане ў Нью-Ёрку, якая стала шырока вядомай праз славуты мюзыкл 1980-х гадоў «Слава» (Fame). Больш зацікаўленая ў танцы, чым вучобе, ва ўзросьце 15 гадоў Чарны кінула школу і пасьля пасьпяховага праслухоўваньня была абраная вядомым харэографам Джэрамам Робінсам на ролю адной з «дзяўчынаў-акулаў» у аўстралійскай перасоўнай пастаноўцы на Брадвэі мюзыклу «Вэстсайдзкая гісторыя». Пасьля былі ролі ў іншых брадўэйскіх мюзыклах і выступы ў тэлевізыйных ток-шоў, у тым ліку ў Боба Хоўпа і Дэлы Рыз.

### Фільм «Мілая Чэрыці»
Сусьветная слава прыйшла да Сюзан Чарны зь фільмам Боба Фоса «Мілая Чэрыці» («Sweet Charity», 1969), дзе Сюзан выканала ролю вядучай танцоркі ў стаўшай кананічнай пастаноўцы танцавальнае кампазыцыі «Багацейскі фруґ» («The Rich Man’s Frug»).

### Здымкі на тэлебачаньні і ў кіно
З 1967 па 1986 год здымалася пераважна ў шматлікіх тэлевізыйных сэрыялах, сярод якіх «Тая дзяўчына» («That Girl», 1967), «Хуткая дапамога» («Emergency!», 1973), «Пачаткоўцы» («The Rookies», 1973—1975), «Старскі і Гач» («Starsky and Hutch», 1975—1978), «Коджак» («Kojak», 1976), «Блакітны рыцар» («The Blue Knight», 1976), «Вуліцы Сан-Францыска» («The Streets of San Francisco», 1976), «Справы Рокфарда» («The Rockford Files», 1976), «Чалавек на 6 мільёнаў даляраў» («The Six Million Dollar Man», 1976), «Біянічная жанчына» («The Bionic Woman», 1978), «Чароўны востраў» («Fantasy Island», 1980), «Неверагодны Халк» («The Incredible Hulk», 1981), «Капітолій» («Capitol», 1982). Здымалася ў мастацкіх фільмах «Мілая Чэрыці» («Sweet Charity», 1969) і «Галівудзкі Гары» («Hollywood Harry», 1986).
Адной з найбольш удалых у акторскай творчасьці Чарны лічаць ролю Сыльвіі ў тэлевізыйным фільме-катастрофе «Кароткі шпацыр да дзённага сьвятла» («Short Walk to Daylight», 1972).

### Скульптарская праца
На больш позьнім этапе сваёй мастацкай кар’еры, пасьля завяршэньня здымак у мастацкіх фільмах і тэлевізыйных сэрыялах, Сюзан Чарны знайшла натхненьне ў скульптуры. Для стварэньня скульптураў яна выкарыстоўвае розныя матэрыялы: бронзу, гліну, смалу, мармуровы пыл у розных камбінацыях. Яе скульптуры выстаўляліся ў шэрагу мастацкіх галерэяў Лос-Анджэлеса.

## Прыватнае жыцьцё
Сюзан Чарны была замужам тройчы: Рэй Рапа (Ray Rappa, з 1965 па 1974 г.), Люіс Робэрт Мэйлер (Lewis Robert Maler, з 1976 па 1984 г.). Яе цяперашні сужанец (з 2009 г.) — Пол Брэндан (Paul C. Brandon).
Мае дачку. Жыве ў Каліфорніі.

## Грамадзкія і палітычныя погляды
На працягу свайго жыцьця часта сутыкалася з праявамі антысэмітызму. Па сваёй ініцыятыве ладзіць збор сродкаў для Амэрыканскага анкалягічнага таварыства. Адмоўна ставіцца да прэзыдэнта ЗША Трампа.

## Ушанаваньні і ўзнагароды
* «Узнагарода драматычных крытыкаў Лос-Анджэлеса» (LA Drama Critics Award), прызначана за ролю ў спэктаклі «Trip Back Down» тэатра Group Repertory Theater
* «Цыганская накідка» (Gypsy Robe, 2004), узнагарода Таварыства прафэсійных танцораў за ўнёсак у сьвет танцу, якая штогод уручаецца ў Галівудзе

## Крыніцы

## Вонкавыя спасылкі
* [Інфармацыя на сайце [IMDb]]
* Афіцыйны сайт Сюзан Чарны

Катэгорыя:Нарадзіліся ў ЗША
Катэгорыя:Акторкі ЗША
Катэгорыя:Танцоркі ЗША
Катэгорыя:Скульптары ЗША